stanford-oval/wikipedia huggingface dataset:
שטוטגרט (כדורגל)
היסטוריה

קבוצת הכדורגל של המועדון הוקמה ב-9 בספטמבר 1904 כאיחוד הקבוצות "Stuttgarter FV" ו-"Kronen-Club Cannstatt", אם כי המועדון נוסד ב-1893 כקבוצת רוגבי בלבד. ב-1906 התחילה קבוצת הכדורגל לשחק בליגות הגרמניות.
שטוטגרט זכתה 5 פעמים באליפות הבונדסליגה, בעונות: 1950, 1952, 1984, 1992 ו-2007. בגביע הגרמני זכתה 3 פעמים בעונות: 1954, 1958 ו-1997 והגיעה 3 פעמים נוספות לגמר בעונות: 1986, 2007 ו-2013 . היא זכתה גם פעם אחת בסופר קאפ הגרמני בעונת 1992 וב-2005 הגיעה לגמר.
בגביע אירופה למחזיקות גביע הגיעה שטוטגרט ב-1998 לגמר והפסידה לקבוצת צ'לסי. שטוטגרט הגיעה פעם אחת לגמר גביע אופ"א, בשנת 1989. בשנת 2000 וב-2002 זכתה באינטרטוטו.
שטוטגרט שיחקה 3 פעמים בליגת האלופות - בעונת 2003/2004 העפילה לשמינית הגמר בעונת הבכורה שלה במפעל ונוצחה 0–1 על ידי צ'לסי, בעונת 2007/2008 לא עברה את שלב הבתים, ובעונת 2009/2010 העפילה גם כן לליגת האלופות, עברה את שלב הבתים, אך הפסידה לקבוצת ברצלונה בשמינית הגמר בתוצאה 1–5. בעונת 2012/2013 הקבוצה הגיעה לשמינית גמר הליגה האירופית והפסידה לקבוצת לאציו.
בתום עונת 2015/16 נשרה שטוטגרט אל הבונדסליגה השנייה לאחר 39 שנים רצופות בבונדסליגה. בעונת 2016/17 העפילה שטוטגרט בחזרה לבונדסליגה כעבור עונה אחת מהמקום הראשון. בעונת 2018/19 נשרה שוב שטוטגרט לבונדסליגה השנייה, לאחר שסיימה במקום ה-16 והפסידה בשערי חוץ לאוניון ברלין במשחק הפלייאוף שסיימה במקום השלישי בבונדסליגה השנייה, ועלתה לבונדסליגה. לאחר עונה אחת בלבד שבה שטוטגרט לבונדסליגה לאחר שסיימה במקום השני בבונדסליגה השנייה בעונת 2019/2020.את העונה הבאה היא סיימה במקום התשיעי בבונדסליגה. בעונה שלאחר מכן, 2020/2021, סיימה שטוטגרט שוב במקום התשיעי, ואילו בעונת 2021/2022 ניצלה מירידה לאחר ניצחון במחזור האחרון על פ.צ קלן.
גם בעונת 2022/2023 שטוטגרט הייתה מאד קרובה לירידה כאשר סיימה במקום ה-16.
את עונת 2023/2024 סיימה במקום השני באחת העונות הטובות ביותר שלה מאז הזכייה האחרונה שלה באליפות הבונדסליגה ב-2007.
תארים

אליפות הבונדסליגה: 5
1950, 1952, 1984, 1992, 2007
הגביע הגרמני : 3
1954, 1958, 1997
הסופר קאפ הגרמני :1
1992
גביע האינטרטוטו: 3
2000, 2002, 2008
שחקנים בולטים ששיחקו בקבוצה

גרמניה ברנד פורסטר
גרמניה קרלהיינץ פורסטר
גרמניה גידו בוכוואלד
בולגריה קרסימיר באלקוב
גרמניה תומאס ברטולד
גרמניה תומאס היצלסברגר
גרמניה פריץ ואלטר
גרמניה מתיאס זאמר
גרמניה אייקה אימל
גרמניה גינטר שפר
גרמניה לודוויג קוגל
גרמניה מריו גומז
ברזיל קאקאו
גרמניה יורגן קלינסמן
גרמניה סאמי ח'דירה
גרמניה דיטר הנס
גרמניה קרל אלגוור
גרמניה פרדי בוביץ'
גרמניה סרדר טשצ'י
צרפת מתייה דלפייר
חוף השנהב ארתור בוקה
ברזיל מרסלו בורדון
גרמניה שון דאנדי
גרמניה מיכאל פרונטצק
גרמניה מאוריציו גאודינו
גרמניה טימו הילדברנד
גרמניה האנזי מילר
גרמניה אנטוניו רודיגר
גרמניה גינטר זאוויצקי
גרמניה פיליפ לאם
הערות שוליים

↑  Official Website of VfB Stuttgart, VfB Stuttgart (בגרמנית)
| ליגת האלופות 2024/25 |
| --- | --- | --- |
| דרג א' | ספרד ריאל מדריד (אלופה מכהנת) • אנגליה מנצ'סטר סיטי • גרמניה באיירן מינכן • צרפת פריז סן-ז'רמן • אנגליה ליברפול • איטליה אינטר מילאנו • גרמניה בורוסיה דורטמונד • גרמניה ר.ב. לייפציג • ספרד ברצלונה |  |
| דרג ב' | גרמניה באייר לברקוזן • ספרד אתלטיקו מדריד • איטליה אטאלנטה • איטליה יובנטוס • פורטוגל בנפיקה ליסבון • אנגליה ארסנל • בלגיה קלאב ברוז' • אוקראינה שחטאר דונצק • איטליה מילאן |  |
| דרג ג' | הולנד פיינורד • פורטוגל ספורטינג ליסבון • הולנד פ.ס.וו. איינדהובן • קרואטיה דינמו זאגרב • אוסטריה רד בול זלצבורג • צרפת ליל • סרביה הכוכב האדום בלגרד • שווייץ יאנג בויז ברן • סקוטלנד סלטיק |  |
| דרג ד' | סלובקיה סלובן ברטיסלאבה • צרפת מונקו • צ'כיה ספרטה פראג • אנגליה אסטון וילה • איטליה בולוניה • ספרד ז'ירונה • גרמניה שטוטגרט • אוסטריה שטורם גראץ • צרפת ברסט |  |
| --- | --- |
בקרת זהויות :  GND: 2025208-0  VIAF: 124971674   WorldCat (עם VIAF): 124971674
מרדכי יגאל

מרדכי יגאל ויצחק הוז, אנשי "השומר", בסביבות השנים 1910‏-1915
מרדכי יגאֵל (1892- 1979) היה חבר ארגון השומר ומראשי פעיליו, חבר בגדוד העבודה, ממייסדי אגודת השומרים, מפקד בארגון ההגנה ואיש תנועת העבודה.
חייו ומפעליו

מרדכי יגאל נולד למשפחת איליוביץ' בזכרון יעקב. כילד גדל במושבה הקטנה עין זיתים, בסמוך לצפת. כך הכיר מקרוב הן את חיי האיכרים היהודים מייסדי המושבה והן את חיי הפלאחים הערבים מן הכפר הסמוך עין זיתון, שפתם ותרבותם. כנער התקרב אל אנשי העלייה השנייה. בשל עוז רוחו, ידיעותיו ומסירותו בשמירה הוא התקבל אל ארגון השומר, ופיתח יחסים קרובים עם ראש הארגון ישראל שוחט.
בשורות ארגון השומר מילא תפקידים בסג'רה, בחדרה ובכרכור, והגיע אל דמשק, צור, מטולה, פטרה ועוג'ה אל-חפיר. כאשר היה במרחביה בתיה מיטלמן התאהבה בו ובשל אהבה נכזבת התאבדה. בעת ששמר במרחביה נחלץ ממארב בשדות עמק יזרעאל, ותוך כדי כך הרג את אחד מתוקפיו. בתחילה נאלץ לעזוב בשל חשש מנקמת דם, ואחר נעצר בבית הסוהר בנצרת, עד שנערכה "סולחה" עם משפחת ההרוג. יגאל החזיק בדעה הרווחת אצל אנשי השומר לנהוג ריסון ביחסים עם הבדואים והערבים, לנקוט כלפי שודדים באלימות מרוסנת ולהחזיר מלחמה שערה לתוקפים באופן מחושב ובמידה.
בעקבות גילויו של ארגון המחתרת ניל"י בשנות מלחמת העולם הראשונה, הוכנס יגאל אל רשימת החשודים של השלטון הטורקי, הוא נעצר ונחקר, וכמו רבים מחבריו גורש מן הארץ. הוא חזר לארץ בשלהי מלחמת העולם הראשונה דרך צידון ומשם לחיפה, ואחר חצה את קו החזית, והגיע אל השטח הדרומי שהיה כבר בשליטת הבריטים. הוא התגייס אל הגדוד הארצישראלי. אך בחורף 1920, בעקבות סדרת אירועי הדמים בגליל העליון, ערק מן הגדוד שהוצב בדרום הארץ, ויצא לעזור לאנשי היישובים היהודים אשר שיוועו לעזרה. באותה תקופה נישא לחיה, ואיש "השומר" מנדל פורטוגלי נישא לאחותו, טובה. יגאל היה מאנשי השומר שהצטרפו אל גדוד העבודה שהוקם בקיץ תר"פ (1920), הוא השתתף בהקמת פלוגת החוצבים של גדוד העבודה בירושלים, ויחד עם חבריו השתתף בהקמת כח ההגנה בעיר ובסביבתה. בשנות העשרים הקים וניהל משק לייצור חלב ב"שכונת הפועלים" בסמוך לשכונת בית הכרם בירושלים.
במחצית שנות השלושים חזר יגאל לשירות פעיל בהגנה. הוא הופקד על השמירה בגדר גבול הצפון. בתחילת שנת 1943 מונה יגאל מטעם קרן קיימת לישראל על אזור גוש עציון, לשמש כ"מוכתר" ההתיישבות - איש הביטחון המרכזי, במהלך הושבתם של ארבעת היישובים: כפר עציון (אשר הוקם ב-30.4.1943), משואות יצחק (4.11.1945), עין צורים (22.10.1946) ורבדים (11.2.1947). הוא שימש בתפקיד עד מלחמת העצמאות.
לאחר הקמת מדינת ישראל התיישב יגאל בקריית עמל, עסק ברישום נכסי נפקדים באזור חיפה, ועבד במנהלת נמל חיפה. עם צאתו לגמלאות עברו מרדכי וחיה יגאל אל קיבוץ חפציבה בעמק יזרעאל, שם הדריך מבקרים בבית הכנסת העתיק בבית אלפא. בשנת 1959 נפטרה חיה יגאל. כאשר מרדכי יגאל נפטר ב-1979, הוא נקבר בבית הקברות של השומר בכפר גלעדי. בשל כהונתו כמרכז האגודה ב-1935, שמו חקוק בשלט בשער הכניסה של בית הקברות של אגודת השומרים.
"עלי אוכף"

בספרו תוארו לאחר שנים חוויותיו הססגוניות כאיש השומר. למשל, השמירה במשמרתו הראשונה במושבה מסחה. הוא הצטייד ברובה "מרטין"
"וחמישים כדורי עופרת מצוחצחים ומבריקים בחגורי. ... כל הלילה התהלכתי ללא ליאות או נטייה לשינה. הכל נדמה זר וחדש, אף כי זו לא הפעם הראשונה שהייתי ער בלילה ושנמצאתי יחידי בשדה. הייתה זו הרגשת האחריות הראשונה שעברה עלי, אך רגש נעים וביטחון עז, כזה לא ידעתי מעודי. הרגשתי סיפוק מיוחד, שכל העמלים ישנים בשקט ואני עומד לשמור ולהגן עליהם. העברתי בדמיוני כמה נפשות וכמה רכוש נמסר לאחריותי, וזה הוסיף לי יתר ביטחון ומרץ. ... רציתי לעשות דבר-מה, לפעול ולהראות שאני ראוי לתפקיד רב-חשיבות זה של שמירת מושבה שלימה ולאחריות הגדולה שהוטלה על כתפי."
בזכרונו של יגאל נצרב טקס התקבלותו לארגון השומר עם ייסודו הרשמי על ידי חברי בר-גיורא. "לפי הנוהג שנקבע צריך מועד לשמור או לעבוד יחד עם חברים ותיקים לשם היכרות קרובה, למען יוכלו אלו להמליץ עליו, ודרושה הצבעתם של שני שלישים מן המשתתפים בעד קבלתו של חבר חדש". יגאל חפץ מאוד להתקבל לארגון, אך לא ידע כיצד יפול דבר. ערב האספה הכללית במסחה ב"א' דחול-המועד פסח (כ"ב בניסן) תרס"ט" 1909, הוא נרמז בשיחותיו עם "החברים רחל ינאית ויצחק בן-צבי" כי יתקבל; וכך גם עם צבי נדב אשר "ביטל את חששותי". ואז
"הגיע הערב. הכל התאספו במעון השומרים. ... 

בחדר-האספה ישבו החברים בגורן עגולה, במרכז, ליד הקיר, עמד שולחן ואליו ישבו ישראל שוחט, יצחק בן-צבי, ישראל גלעדי ומנדל פורטוגלי. על הקיר היה תלוי דגל "השומר" ועליו הסיסמה: "בדם ואש יהודה נפלה, בדם ואש יהודה תקום". מתחת לדגל היו תלויות שתי חרבות משולבים [כך] ומשני הצדדים שני רובים יונים. מנורה אחת האירה את השולחן והשאר היה נתון בצל.

ישראל גלעדי קם והכריז: "רוב החברים הנאספים כאן ממליצים לקבל אותך בשורותינו. ההנהלה, בהתיעצות עם החברים, מאשרת את קבלתך. אם אתה מקבל להיות נאמן תמיד לאגודה, לחוקיה, מסור ושומר-סוד, הרם את יד ימינך ואמור אחרי: 'הנני מקבל עלי להיות נאמן תמיד'."

הרימותי את ידי ואמרתי: "הנני מוכן להיות נאמן תמיד".

ועל-כך באה ההודעה: "מרגע זה הנך חברנו לכל הזכויות והחובות. שב".
כתביו

מרדכי יגאל, עלי אוכף, (עורך: ירמיהו רבינא), הוצאת אגודת השומרים הא"י, תל אביב תשט"ז-1957. מהדורה שנייה מתוקנת ומורחבת, יולי 1981 מו"ל: מערכות - משרד הביטחון, 228 עמ'
מרדכי יגאל, טיול בבקעת הירדן, ספר השומר, הוצאת דביר, 1957, עמודים 97 - 102
לקריאה נוספת > מחקרים

בן-ציון דינור, ספר תולדות ההגנה, א-ג, תל אביב: הוצאת מערכות, תשט"ו-1955.
גרשון גרא, "השומר", תל אביב: הוצאת משרד הביטחון, 1985.
יעקב גולדשטיין, בדרך אל היעד, "בר-גיורא" ו"השומר" 1907 -1935, תל אביב: הוצאת משרד הביטחון, תשנ"ד-1994.
מרדכי נאור, גוש - עציון מראשיתו עד תש"ח: מקורות, סיכומים, פרשיות נבחרות וחומר עזר, ירושלים: יד יצחק בן-צבי, 1996, עמ' 75–85.
ישראל ברטל (עורך), העלייה השנייה, א-ג, (מחקרים, מקורות, אישים), ירושלים: הוצאת יד יצחק בן-צבי, תשנ"ח-1988, עמ' א: 461, ג: 364, 460.
הערות שוליים

↑  כפר תבור: לטייל עם הסיפור, באתר ‏מאקו‏, 12 באפריל 2009
↑  סיפור מאורע מרחביה סיפורי ארץ-ישראל - מצבות מדברות 1950 – 1850
↑  אביבה וגד יגאל - פגישה ראשונה באתר מרכז ההנצחה בקריית טבעון
↑  "המוהיקני האחרון" של "אגודת השומרים" באתר מרכז ההנצחה בקריית טבעון
↑  אביבה וגד יגאל - פגישה שנייה באתר מרכז ההנצחה בקריית טבעון
| --- | --- |
בקרת זהויות :  NLI: 987007527265505171  ISNI: 0000 0000 2336 1619  LCCN: n83206323  SUDOC: 24074876X  VIAF: 55533239   WorldCat (עם VIAF): 55533239 
דגל "השומר"
התרסקות לילית

| --- | --- |

עטיפת הספר
 מידע כללי
 מאת:  נלסון דה מיל 
 שפת המקור:  אנגלית 
 סוגה:  מותחן ריגול
 הוצאה
 הוצאה:  גרנד סנטרל פבלישינג 
 תאריך הוצאה:  2004
 הוצאה בעברית
 הוצאה:  שלגי
 תאריך:  2005
 תרגום:  ענת הודיה ויקסלבאום
 מספר עמודים:  562
 סדרה
 ספר קודם:  ארץ מריבה, משחק האריה 
 הספר הבא:  אש תופת 
 קישורים חיצוניים
 הספרייה הלאומית:  002472607
 
התרסקות לילית הוא ספר של הסופר נלסון דה מיל שראה אור באנגלית בשנת 2004, ותורגם לעברית בשנת 2005. הסיפור מבוסס על מקרה אמיתי של טיסה שהתרסקה, שהסיבה לכך נותרה עלומה.
עלילת הספר מתחילה ביולי 1996 באסון תעופה כאשר מטוס בואינג 747 בטיסה 800 של TWA שעל סיפונו 230 איש מתרסק באוקיינוס האטלנטי, במרחק של 12 קילומטר מהחוף המזרחי של ארצות הברית, ליד לונג איילנד.
זוג מסתורי ששהה בפארק לאומי קאפסוג ביץ', מנציח את הרגע הקשה הזה של טיל העולה מבין המים לכיוון המטוס ואת התפוצצות המטוס ונפילתו לים, במצלמת וידאו ביתית מבלי שהתכוון לכך, אבל נעלם במהירות כיוון שבמצלמה מוקלטת גם פעילות מינית שלו על החוף.
לאחר שנחקרים לא פחות מ-500 עדי ראייה, חלקיו של המטוס נאספים ומשוחזרים בהאנגר ענקי, ונבחנות תאוריות שונות ורבות, הרשויות המוסמכות מודיעים כי מדובר בתקלה טכנית, וניצוץ חשמלי גרם לאדי דלק במכל לעלות באש, דבר שגרם להתפוצצות המטוס.
גיבור הסיפור הוא הבלש ג'ון קורי, בלש משטרה ניו יורקי לשעבר שמשרת כסוכן ב-ATTF, כוח משימה אנטי טרוריסטי פדרלי המשותף ל-FBI ולמשטרה. קורי שנחשב לחוקר מעולה ופיקח אבל לא ממושמע במיוחד, משודל על ידי אשתו קייט מייפילד, אף היא חוקרת FBI לחקור את ההתרסקות. אשתו שהשתתפה כחוקרת זוטרה בחקירת ההתרסקות, חושדת כי כוחות הביטחון מטייחים את הפרשה ומפגישה אותו עם מספר אנשים שיכולים לשפוך אור על הפרשה. לדעתה ולדעת אנשים רבים המטוס לא התפוצץ בשל תקלה טכנית אלא בשל טיל קינטי שנורה מספינה או צוללת ששהו באוקיינוס.
קורי מתחיל לחקור את הפרשייה ומוצא אבני נגף רבים, ואף מסתבך עם הממונים עליו פקד דייוויד שטיין וג'ק קייניג, שמענישים אותו ואת אשתו בשליחה לגלות, לתימן וטנזניה בהתאמה. הוא גם מאוים על ידי אנשי ביטחון שונים מה-CIA ומה-FBI ואף נקלע עם אחד מהם לעימות פיסי קשה. והשאלה המרכזית שנשאלת בספר היא, האם יצליח לחשוף את הקונספירציה שעומדת מאחרי טיוח הפרשייה, לפני שכוחות חזקים ממנו יעצרו בעדו ואולי אף יחסלו אותו ואת אשתו לפני שיצליחו לעשות זאת.
הספר בכריכה רכה, שיצא בהוצאת שלגי במהדורה העברית, מכיל 562 עמודים.
ריח

.
חוש הריח, ניקולס ואן דר הורסט (אנ') (1630)
חוש הריח מתוך "אלגוריית החושים", מעשה ידי יאן ברויגל האב משנת 1617 לערך. היצירה מוצגת במוזיאון הפראדו שבמדריד.
ריח הוא מה שנתפס על ידי החוש המכונה "חוש הריח". אַף הוא האיבר בגוף האדם המאפשר לנו להריח. ריחות הם התוצאה של קליטת כימיקלים המתנדפים באוויר. כמו בחושים אחרים, גורמים פסיכולוגיים יכולים להשפיע על תחושת הריח.
המונח "ניחוח" מתאר תיאר ריח נעים בעוד המונחים "צחנה" ו"סירחון" משמשים לתאר ריח לא נעים. המונח "אָרוֹמָה" (בתרגום מאנגלית: "ניחוח") משמש בעברית לתיאור ריחות אופייניים של משקאות כגון יין או קפה. המונח "בְּשֹׂמֶת" הוא נרדף ל"ניחוח", אלא ש"בשומת" כולל את כל סוגי הריחות, כולל חומרי ריח מלאכותיים שאינם בהכרח נעימים.
מאפיינים

חוש הריח הוא הקדום ביותר מבחינה אבולוציונית, והנוירונים שלו מחוברים הישר למרכז הריח במוח, ללא מעבר דרך התלמוס, בניגוד לחושים האחרים. חוש הטעם קשור לחוש הריח: טעמו של מזון מושפע מחוש הריח.
ניחוחות מסוימים, כמו בשמים ופרחים, נחשקים מאוד ואנשים מוכנים לשלם סכומים גדולים עבורם. תעשיות אחרות עוסקות בפיתוח מוצרים שנועדו להעלים ריחות לא נעימים, כגון דאודורנטים, מטהרי אוויר ומסנני פחם פעיל.
ריחות שנתפסים כ"נעימים":
סוגים שונים של צמחים כמו פרחים, עצים, מנתה, פירות טריים, בשמים.
ריחות שנתפסים כ"לא נעימים":
פירות רקובים, נבלה, צואה, קיא, נפיחה, הנוזל אותו מתיז הבואש על אויביו והפרשות אחרות.
תפיסת הריח תלויה, במידה רבה, בנסיבות. ריח בישול נתפש כרצוי בעת בישול, אך לא לאחר הארוחה או כאשר יש תחושת מלאות. גם גורמים תרבותיים לוקחים חלק בתפישת הריח - מה שנעים לאחד עשוי להיות לא נעים לאחר. ריחה של הגויאבה למשל הוא ריח שנוי במחלוקת, כאשר לרוב האנשים דעה מוצקה עליו לכאן או לכאן.
מחקר ריחות הוא שדה מחקר מתפתח, אך הוא מסובך ומורכב. מערכת ההרחה האנושית יכולה להבחין בין אלפי ריחות שונים על בסיס כמות מועטה ביותר של חומר הנישא באוויר. חוש הריח של חיות רבות טוב יותר. ישנם, למשל, סוגים של פרחים המפרישים ריחות הנקלטים על ידי דבורים במרחק של קילומטר ויותר.
פרומונים הם ריחות ביו-כימיים המשמשים לתקשורת. נקבת העש יכולה להפריש פרומון שיגרה את הזכר ממרחק של כמה קילומטרים. מלכות דבורי הדבש מפרישות באופן קבוע פרומונים ששולטים על פעילות הכוורת. הפועלות בכוורת יכולות להפריש ריחות שיקראו לדבורים אחרות לתוך חלל מתאים כאשר הנחיל עובר ממקום למקום, או לסמן "אזעקה" כאשר הנחיל נמצא תחת איום.
ריחות מלאכותיים > זיהוי ריחות באופן מלאכותי

מדענים עובדים על ייצור מכונות מריחות שיוכלו להתמודד עם ריחות שונים - החל מבחינת בשמים וכלה בזיהוי מחלת הסרטן, אך ה"אפים המלאכותיים" טרם הגיעו לרמת ביצועים מספקת.
ריחות מלאכותיים > ייצור ריח טוב כגורם משיכה

כבר אלפי שנים שתרבויות רבות בעולם מייצרות תכשירים להוספת ריח טוב - בשמים, במגוון שיטות, צורות, ומצבי צבירה.
מדענים שונים עובדים על הפקת ריחות באופן אוטומטי[דרושה הבהרה] על בסיס מגוון מצומצם של ריחות, כפי שניתן להרכיב מגוון צבעים על בסיס מספר צבעי יסוד.
בשנות השמונים של המאה העשרים היה גל אפנתי של "עטי ריח" - עטים צבעוניים, שכל אחד מהם אופיין בריח מסוים. זו דוגמה לאופנה שהטכנולוגיה גרמה.
חברת סמסונג הודיעה על הגשת פטנט על טלפונים סלולריים המכילים מכל בושם לפליטה בלחיצה על כפתור או בכניסת שיחה.
אמפולת ריח בננה, שהוא אחד הריחות שחיקויו המלאכותי רווח יותר, משמשת לבדיקת אטימותו של מסנן מסכת אב"כ: אם ניתן להריח את הריח, המסכה אינה אטומה או שמסנן הפחם טעון החלפה.
כאשר הועלתה האופרה "האהבה לשלושה תפוזים" בישראל בתחילת שנות התשעים, חולקו לקהל כרטיסי ריח. במהלך ההופעה, בין הסצנות, הוצג על הבמה שלט שנשא מספר. הקהל התבקש לגרד את המשבצת המתאימה למספר, כדי להפיק ריח התואם את הסצנה הקרובה.
ריחות מלאכותיים > ייצור ריח רע כגורם דחייה

משטרות ברחבי העולם משתמשים בריח רע לפיזור הפגנות. למשטרת ישראל ישנו רכב הנקרא מכתזית, שאם ממלאים את המכל שלו בבואש הוא מתיז ריח רע על המפגינים, במטרה להרתיע אותם מלהפגין, ולגרום להם ללכת לביתם להתנקות.
תנועת ההתנגדות הצרפתית, ניסתה להילחם בנאצים במלחמת העולם השנייה באמצעות נשק צחנה מיוחד שיוצר על ידי האמריקאים. "פצצות הסירחון" היו אמורות להיות מושלכות על קצינים נאצים ולהדביק אותם בצחנה נוראה, אולם כתוצאה מתקלות מקומיות בהפעלה, פשט הסירחון בכל פריז, ולפיכך נגנז הנשק.
זיהוי אנשים לפי ריח גופם

מחקר אמריקאי מגלה שלכל אחד מאיתנו יש ריח גוף ייחודי משלו. בעקבות המחקר השקיע משרד ההגנה האמריקאי בפיתוח מכונה שתזהה אנשים על פי ריח גופם. הפרויקט שמתוכנן בפנטגון מבוסס על הרעיון שלכל אדם גנים שמייצרים ריח גוף ייחודי.
זיהוי מצבים גופניים לפי ריח

כלבים ניחנים בכושר הרחה המאפשר להם להריח ריחות בריכוזים שאדם לא יכול להבחין בהם. כלבי משטרה יכולים למצוא סמים משכרים, חומרי נפץ ונעדרים בעזרת הרחה. מחלות הומניות שונות מתאפיינות בריחות ספציפיים אותם כלבים יכולים להריח, למשל סוכרת, מחלות סרטן שונות, וכן מצבים נפשיים שונים.
ריח ביהדות > ברכות על ריחות

ישנן ברכות שונות על ריחות מהם האדם נהנה. כולן מתחילות ב-”בָּרוּךְ אַתָּה ה' אֱלֹהֵינוּ מֶלֶךְ הָעוֹלָם...." :
בּוֹרֵא מִינֵי בְּשָׂמִים - על דברים ריחניים שאינם מין עשב או עץ מברכים ברכה.
בּוֹרֵא עֲצֵי בְּשָׂמִים - אם הדבר הריחני הוא ממין המוגדר בהלכה כעץ.
בּוֹרֵא עִשְׂבֵי בְּשָׂמִים - אם הדבר הריחני הוא מדבר המוגדר כשיח או עשב.
הַנּוֹתֵן רֵיחַ טוֹב בְּפֵרוֹת - אם הדבר הריחני הוא פרי הראוי לאכילה בפני עצמו או בתערובת.
בּוֹרֵא שֶׁמֶן עָרֵב - על ריחו של שמן אפרסמון.
שֶׁנָּתַן רֵיחַ טוֹב בַּפַּת - אם מריח לחם חם המדיף ריח טוב.
בהבדלה במוצאי שבת הברכה השנייה היא ברכת ריח כלשהי.
ריח ביהדות > במדרש

בין הנסים שאירעו בבית המקדש היה ש"לא הפילה אשה מריח בשר הקדש".
ריח ביהדות > בבית המקדש

בבית המקדש הכהן היה מקטיר את קטורת הסמים שלה היה "ריח ניחוח", היינו ריח נעים הנותן נחת למריחו, וכן, הריח שעלה ממנה הזכיר חנות תמרוקים.
רק ביום הכיפורים הורשה הכהן הגדול בלבד להיכנס לקודש הקודשים, כחלק מעבודת היום, על מנת להקטיר קטורת בין השאר, שנאמר:
וְכָרַתִּי וְנָתַן אֶת הַקְּטֹרֶת עַל הָאֵשׁ לִפְנֵי ה' וְכִסָּה עֲנַן הַקְּטֹרֶת אֶת הַכַּפֹּרֶת אֲשֶׁר עַל הָעֵדוּת וְלֹא יָמוּת.
המדרש במסכת יומא מציין כי: "עזים שביריחו היו מתעטשות מריח הקטורת, נשים שביריחו אינן צריכות להתבשם מריח קטורת, כלה שבירושלים אינה צריכה להתקשט מריח קטורת" הכוונה שריח הקטורת היה כל כך טוב והתפשט בכל האזור.
ראו גם

אוסמופוביה
חומרי ריח
בושם
מיתוג ריח
קטורת
פטריכור - ריח הגשם
הערות שוליים

↑  Gordon M. Shepherd, Perception without a Thalamus: How Does Olfaction Do It?, Neuron 46, 2005-04-21, עמ' 166–168 doi: 10.1016/j.neuron.2005.03.012
↑  Future Samsung phones to blast you with freshness?, Engadget (באנגלית אמריקאית)
↑  Andrea Thompson, Your Odor: Unique as Fingerprint, livescience.com, ‏2008-11-05 (באנגלית)
↑  James A. Peterson, SHAREABLE RESOURCE: Ten Things to Know About Body Odor, ACSM's Health & Fitness Journal 22, May/June 2018, עמ' 48 doi: 10.1249/FIT.0000000000000393
↑  חבצלת דמארי, הכלבים שמצליחים להריח סרטן - בדגימות רוק של אנשים, באתר ynet, 12 בפברואר 2019
↑  פרשת ויקרא – ריח ניחוח, באתר האקדמיה ללשון העברית, ‏15 במרץ 2016
↑  לוי מנדלזון, פיטום הקטורת: מהי הקטורת, ממה היא עשויה, מתי היו מקטירים אותה... ועוד, באתר בית חב"ד
↑  הקטורת ביום הכיפורים,  באתר כיפה, 28 בספטמבר 2014
| --- | --- |
בקרת זהויות :  NLI: 987007543662305171  BNE: XX552153  BnF: cb11981770v (data)  GND: 4020433-9  LCCN: sh85094110  NDL: 00568532  NKC: ph250760  TDVİA: koku 
חוש הריח בסדרת "חמשת החושים" של הצייר יאן מינסה מולנר (אנ') מתור הזהב של הולנד (1637)
קולטני הריח שבמחושי עש לונה
"עץ ריח", מטהר אוויר נפוץ לרכב
אדריכלות מקדשים הינדואים

השיקארה של מקדש ראג'ארן בבובנשוואר
פסטיבל כרכרות-מרכבות (Ratha-jatra) מאורגן מדי שנה סביב מקדש Jagannath בפורי (אודישה). האלים המגולפים של המקדש (ג'אגנאת, בלבהדרה וסובהדרה) מועברים למקדש אחר בטקס מפואר.
אדריכלות מקדשים הינדואים היא סגנון אדריכלי הנשלט על ידי מסורות תאולוגיות, ומבוססת על משמעויות נסתרות של צורות גאומטריות, אשר מגדירות מהמאה ה-5 ואילך את עיצוב המבנים הקדושים ביותר לדת ההינדית (מקדשים) ואת כללי עבודות הבנייה שלהם ברחבי העולם. הצורה והמשמעויות של האלמנטים הארכיטקטוניים במקדש ההינדי נועדו לתפקד כאלמנט המקשר בין האדם לאלוהים, כדי לסייע להתקדמותו אל הידע ואל האמת הרוחנית.
מסורות בודהיסטיות, הינדואיות וג'ייניות חיות יחד בתת-היבשת ההודית במשך מאות שנים. בקרב חסידי הדתות השונות ניתן להבחין באמונות המגוונות ביותר, כמו שניתן להבחין בערבוב מסוים של צורות המקדשים. הבודהיסטים בנו את המקדשים המוקדמים ביותר ששרדו בהודו, וגם יצרו את הדגם שעליו התבססה האדריכלות ההינדואית הקדומה מהמאה ה-5 ואילך, כאשר ההינדואיזם הפך לדת השלטת בתת-היבשת. האדריכלות ההינדואית עדיין מסתמכת מאוד על מסורות ילידיות עתיקות, ויחד עם זאת, במהלך מאות השנים שחלפו, היא פיתחה בהדרגה סגנון ייחודי, שאומץ באזורים רבים בדרום אסיה בהשפעה הינדואית, ופותח עוד יותר בתוספות שונות של מאפיינים מקומיים. האדריכלות ההינדואית השפיעה מאוד גם על האדריכלות הדתית של קהילת הג'ייניזם הקטנה יחסית של ימינו.
סגנונות

הדוקטרינות ההינדואיות העתיקות, הנקראות אגאמה (אנ') ושאסטרה (אנ'), מתעדות את צורות הפולחן הטקסי בתוך המקדש. הטקסטים קובעים את אופן בניית המקדש (בהינדי: mandir), וכן את אופן עבודת האלוהויות (ארדהאנה) בתוכם. דרך הפולחן היא בהתאם לאופי המגמה, כלומר שיוויזם, וישנואיזם או שאקטיזם (אנ') (בתוך אלה, הכוח והאנרגיה הקדומים של שיווה, וישנו או שאקטי הם מושא הכבוד הגדול ביותר). נכון לעכשיו, ישנם יותר מ-500 מדריכים בסנסקריט, המפרטים את הנתונים הדרושים לבניית מקדשים הינדואים - תוך התחשבות בהיבטים שונים של תכנון, חנוכה, תחזוקה ותיקון של המקדש ההינדי.
השאסטרות, הטקסטים ההינדיים העתיקים, מגדירים במדויק את הכללים למיקום ולצורת המבנה של המקדשים. מסורות תאולוגיות מכתיבות את התמונה הכללית של הקומפוזיציה כולה, אך בתוך מבנים אלו ניתן לגלות גם סגנונות ייחודיים מסוימים. על פי החלוקה המסורתית, היסטוריית האמנות והאדריכלות המערבית מפרידה בין שלושה סגנונות אדריכליים המגדירים את הצורות באדריכלות המקדשים ההינדית:
הצפונית, או הנגארה (העירונית)
הדרומית, או הדראווידית
הווסארה (אנ') של רמת דקאן
ההינדואיזם הוא כיום "הדת" העיקרית בהודו. במהלך ההיסטוריה שלה, היא נדחקה לרקע מספר פעמים, במיוחד מהמאה ה-11, כאשר הכובשים המוסלמים כבשו את חלקה הצפוני של המדינה והרסו מונומנטים אדריכליים הינדואים רבים. האדריכלות הדתית האסלאמית שונה באופן מהותי מהמבנים הבודהיסטים או ההינדואים. הן בתפיסות המרחביות והן באדריכלות שלה, כך שבתחילה לסולטאנים של דלהי, ומאוחר יותר לכובשים המוגולים, הייתה התייחסות והערכה מועטה ליצירות המוקדמות של הדתות העתיקות של הודו. רק תחת השלטון הבריטי, מאמצע המאה ה-19, החל השימור התרבותי המשמעותי, וכתוצאה מכך נודעו למערב בהדרגה המונומנטים ההיסטוריים האמנותיים הבולטים שנשכחו.
טקסטים קדושים

אוסף כתבי הקודש, האגאמות והחלקים המיוחדים שלהם, השאסטרות, מגדירים כמעט כל היבט בחיי הדת ההינדואית בדיוק מפורט. התיאורים מכסים את בניית המקדשים, יצירת פסלי האלים המורטי (אנ') ודרך הפולחן שלהם, את הצגת תורות פילוסופיות שונות ותרגילים מדיטטיביים.
השילפה שאסטרות (אנ') מכילות בעיקר טקסטים הינדיים על אמנויות יד, לרבות את הסטנדרטים המשפיעים על האיקונוגרפיה ההינדואית הדתית, כולל הפרופורציות של הדמויות המגולפות, וכללי האדריכלות ההינדואית. הכתבים מתארים שישים וארבע אמנויות או אומנויות (מלאכות) כאלה, לרבות "אמנויות חיצוניות או מעשיות" כמו נגרות, אדריכלות, תכשיטנות, אבל גם סדנאות פרזול, משחק, ריקוד, מוזיקה, רפואה ואפילו כללי השירה. הכתבים מקיפים גם את מה שמכונה "האמנויות הסודיות", הכוללות את האמנויות האירוטיות ואת דרכי חיי המין.
בעוד שהשילפה שאסטרות עוסקות ספציפית בגילוף, בעיצוב פסלים וביצוע של איקונות וציורי קיר, הוואסטו שאסטרות, (אנ') מילולית "מדע האדריכלות" או "מדע הבנייה" מכילות בעיקר מערכת כללים לבניית מבנים, מקדשים, טירות וחללי מגורים בהתאם לתקנות הדתיות. ה"ואסטו שאסטרות" הן חלק מאחת הוודות, ה"סטפאטיה-ודה" (sthapatya veda), המתארת את שיטות הבנייה ועוסקת בתכנון, עיצוב ובנייה של בתים, כפרים וערים.